मादा ततैया मारती है डंक, ब्लड प्रेशर गिरेगा, काटने पर बर्फ रगड़ें, लोहा नहीं
गर्मियों के मौसम में ततैये छत्ते बनाने के लिए सुरक्षित जगह खोजते हैं ताकि वह अंडे दे सकें। घरों में छत्ते मादा ततैया बनाती है जिसे क्वीन कहा जाता है। नर ततैये को ड्रोन कहा जाता है।
गर्मियां शुरू होते ही घर में ततैये मंडराने लगते हैं। यही नहीं घर के किसी भी कोने में छत्ता बनाते हैं। गलती से ततैया काट ले तो ऐसा दर्द उठता है कि बर्दाश्त करना मुश्किल हो जाता है। आपको यह जानकर हैरानी होगी कि 2022 में हिमाचल प्रदेश सरकार ने ततैये के डंक से अगर किसी व्यक्ति की जान जाती है तो उसके परिवार के लिए मुआवजे तक का ऐलान कर दिया था।
क्या वाकई ततैया इतना खतरनाक होता है? गर्मियों में ततैयों का आतंक क्यों बढ़ जाता है? कभी सोचा है?
गर्मियों में ततैये देते हैं अंडे
गर्मियों के मौसम में ततैये छत्ते बनाने के लिए सुरक्षित जगह खोजते हैं ताकि वह अंडे दे सकें। घरों में छत्ते मादा ततैया बनाती है जिसे क्वीन कहा जाता है। नर ततैये को ड्रोन कहा जाता है। सर्दियों में केवल मादा ततैया ही जिंदा रहती हैं और इंसानों को डंक भी केवल वहीं मारती हैं।
चूंकि गर्मियों में ततैयों का अंडे देने का समय होता है और लोग गर्मियों में हल्के या छोटे कपड़े या आधी बाजू के कपड़े पहनते हैं इसलिए इस मौसम में सबसे ज्यादा ततैये के डंक मारने के मामले देखे जाते हैं।
ततैये के काटने पर लोहा रगड़ना ठीक नहीं
ततैये के काटने पर अक्सर यह देखा गया कि लोग तुरंत लोहा रगड़ते हैं। वहीं कुछ लोग लोहा और नमक मिलाकर रगड़ते हैं। इसके पीछे यह सोच है कि लोहा रगड़ने से ततैया का जहर नहीं फैलता लेकिन दिल्ली के बीएलके मैक्स सुपर स्पेशिलिटी हॉस्पिटल के इमरजेंसी हेड डॉ.गुरबचन सिंह कहते हैं कि इसका कोई वैज्ञानिक आधार नहीं है। इससे बेहतर है बर्फ का टुकड़ा या आइस पैक लगाएं। इससे तुरंत दर्द और जलन दूर होगी।
ततैये के काटने से कोई खतरा नहीं होता। ततैये के डंक में जहर होता है जो टॉक्सिन होता है। जहां ततैया काटता है, उस हिस्से में रिएक्शन होता है और सूजन के साथ जलन और खुजली होती है।
इससे पूरे शरीर में जहर नहीं फैलता। यह दर्द 2 से 3 दिन में ठीक हो जाता है। लेकिन अगर डंक अपने आप न निकले और उस हिस्से में नीला पड़ जाए तो हॉस्पिटल आकर डंक निकलवाना चाहिए।
खबर में आगे बढ़ने से पहले इस पोल में अपनी राय दें
ततैये का ज्यादा जहर ले सकता है जान
डॉ. गुरबचन सिंह ने बताया कि अगर किसी इंसान पर ततैयों का झुंड अटैक कर दे और व्यक्ति को 100 से ज्यादा ततैये काट लें तो उसकी जान तक जा सकती है।
मेडिकल भाषा में इसे एनालेप्टिक शॉक कहा जाता है। ततैयों की मल्टीपल बाइट से व्यक्ति का ब्लड प्रेशर कम हो जाता है और इंटरनल ऑर्गन में सूजन हो जाती है। ऐसे मरीजों को सांस नहीं आती जिससे उन्हें तुरंत वेंटिलेटर पर लिया जाता है।
अस्थमा या किसी चीज से हो एलर्जी तब भी खतरा
अगर किसी व्यक्ति को बहुत से ततैयों ने काट लिया हो और वह व्यक्ति अस्थमा या किसी एलर्जी का शिकार हो, तो उसे उल्टी, चक्कर आना, पेट में ऐंठन, बीपी कम होना, घबराहट या सांस लेने में तकलीफ हो सकती है।
ऐसी कंडीशन में व्यक्ति को तुरंत इमरजेंसी ट्रीटमेंट की जरूरत हाेती है इसलिए हॉस्पिटल जल्द से जल्द लाना चाहिए।
ततैये के काटने पर घरेलू उपचार भी अपनाएं
जिस जगह ततैये ने काटा हो, वहां पर आक के पत्ते का दूध मल सकते हैं। इसके अलावा टूथपेस्ट लगाने से सूजन कम होती है। चूंकि बेकिंग सोडा अल्कलाइन है, इसमें पानी मिलाकर पेस्ट बनाएं और काटे हुए स्थान पर लगाएं, दर्द में राहत मिलेगी। सिरका भी ततैये के जहर को कम करता है।
खुशबूदार साबुन और परफ्यूम न लगाएं
अगर घर में या आसपास ततैयों का छत्ता है तो शरीर को ढंककर रखें। खुशबूदार साबुन, शैंपू और परफ्यूम लगाने से बचें। घर के आसपास पानी जमा नहीं होने दें।
कमरों के दरवाजों पर पतली जाली लगवा सकते हैं या दरवाजा-खिड़की बंद रखें।
ततैयों के छत्ते को सावधानी से निकालें
बाजार में कई इंसेक्ट स्प्रे मिलते हैं। ततैयों और उनके छत्तों को स्प्रे करके निकाला जा सकता है। इन स्प्रे से ततैये बेहोश हो जाते हैं।
पेस्टिसाइड स्प्रे या पाउडर से भी ततैयों और उनके छत्तों को नष्ट किया जाता है। यह जहरीला होता है इसलिए इसके छिड़काव से पहले उस जगह को खाली कर देना चाहिए।
अलग-अलग तरह के होते हैं ततैये
पेपर वास्प: ततैयों को अंग्रेजी में वास्प कहा जाता है। पेपर वास्प लंबे शरीर के ततैये होते हैं। ये बड़े साइज के खुली जगह पर छत्ते बनाते हैं। ये ततैये तभी आक्रमण करते हैं जब यह डरे हुए हों।
येलो जैकेट: इस प्रजाति के ततैये पीले काले रंग के होते हैं। यह मोटे आकार के होते हैं। यह छत्ते ऐसी जगह बनाते हैं जहां पर नजर न पड़े। ये ततैये गुस्सैल होते हैं।
होर्नेट: इस प्रजाति के ततैये सबसे बड़े होते हैं। यह पेपर जैसे छत्ते बनाते हैं जो अक्सर पेड़ों या दीवारों में पाए जाते हैं।